CELEX: 32012D0778
Language: sk
Date: 2012-12-04 00:00:00
Title: 2012/778/: Rozhodnutie Rady zo 4. decembra 2012 , ktorým sa zrušuje rozhodnutie 2009/587/ES o existencii nadmerného deficitu na Malte

14.12.2012   
            
            
               SK
            
            
               Úradný vestník Európskej únie
            
            
               L 342/43
            
         ROZHODNUTIE RADY
   zo 4. decembra 2012,
   ktorým sa zrušuje rozhodnutie 2009/587/ES o existencii nadmerného deficitu na Malte
   (2012/778/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 12,
   so zreteľom na odporúčanie Európskej komisie,
   keďže:
   
               (1)
            
            
               Dňa 7. júla 2009 Rada rozhodnutím 2009/587/ES (1) na základe odporúčania Komisie v súlade s článkom 104 ods. 6 Zmluvy o založení Európskeho spoločenstva (ďalej len „Zmluva o ES“) rozhodla, že na Malte existuje nadmerný deficit. Rada uviedla, že deficit verejných financií na Malte dosiahol 4,7 % HDP v roku 2008 a tak značne prekročil referenčnú hodnotu 3 % HDP, pričom hrubý verejný dlh prekračoval referenčnú hodnotu 60 % HDP od roku 2003 a v roku 2008 dosiahol úroveň 64,1 % HDP (2).
            
         
               (2)
            
            
               V súlade s článkom 104 ods. 7 Zmluvy o ES a článkom 3 ods. 4 nariadenia Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (3) Rada na základe odporúčania Komisie tiež vydala 7. júla 2009 odporúčanie adresované Malte, aby odstránila nadmerný deficit najneskôr do roku 2010. Odporúčanie bolo zverejnené.
            
         
               (3)
            
            
               Dňa 16. februára 2010 Rada na základe odporúčania Komisie dospela k záveru, že v súlade s jej odporúčaním sa podľa článku 104 ods. 7 Zmluvy o ES prijali účinné opatrenia, ale že po prijatí uvedeného odporúčania nastali na Malte nepredvídané nepriaznivé hospodárske okolnosti, ktoré mali zásadné negatívne dôsledky pre verejné financie. Rada preto prijala zrevidované odporúčanie v súlade s článkom 126 ods. 7 Zmluvy o fungovaní Európskej únie (ďalej len „ZFEÚ“) určené Malte a predĺžila lehotu na odstránenie nadmerného deficitu o jeden rok, to znamená do roku 2011. Odporúčanie bolo zverejnené.
            
         
               (4)
            
            
               V súlade s článkom 126 ods. 12 ZFEÚ sa rozhodnutie Rady o existencii nadmerného deficitu zruší, ak sa podľa názoru Rady nadmerný deficit v príslušnom členskom štáte odstránil.
            
         
               (5)
            
            
               Podľa článku 4 Protokolu o postupe pri nadmernom deficite, ktorý tvorí prílohu k ZFEÚ, Komisia poskytuje údaje na účely vykonávania tohto postupu. Ako súčasť uplatňovania uvedeného protokolu majú členské štáty oznamovať údaje o deficite verejných financií a verejnom dlhu, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 3 nariadenia Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (4).
            
         
               (6)
            
            
               Pri posudzovaní toho, či by sa rozhodnutie o existencii nadmerného deficitu malo zrušiť, by Rada mala prijať rozhodnutie na základe oznámených údajov. Okrem toho by sa rozhodnutie o existencii nadmerného deficitu malo zrušiť len vtedy, keď Komisia vo svojich predpovediach odhaduje, že deficit nepresiahne hranicu 3 % HDP za obdobie, na ktoré sa predpoveď vzťahuje.
            
         
               (7)
            
            
               Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 v nadväznosti na oznámenie Malty pred 1. aprílom 2012, a na základe predpovede útvarov Komisie z jesene 2012 možno prijať tieto závery:
               
                           —
                        
                        
                           Po dosiahnutí vrcholu v roku 2008 sa deficit verejných financií postupne znižoval až na 2,7 % HDP v roku 2011, čo je pod referenčnou hodnotou 3 % HDP. Významné zlepšenie oproti roku 2010, keď deficit verejných financií predstavoval 3,6 % HDP, spôsobil najmä nárast príjmov o 0,7 % HDP. Čistý vplyv jednorazových opatrení na zníženie deficitu roku 2011 sa v predpovedi útvarov Komisie z jesene 2012 odhaduje na 0,7 % HDP. Odhaduje sa, že štrukturálne saldo, t. j. rozpočtové saldo očistené od cyklických výkyvov bez jednorazových a dočasných opatrení, sa v roku 2011 zlepšilo o 1 percentuálny bod HDP, teda viac ako odporúčala Rada (najmenej ¾ % HDP).
                        
                     
                           —
                        
                        
                           Podľa predpovede útvarov Komisie z jesene 2012 sa má deficit v roku 2012 ďalej znižovať na 2,6 % HDP, a to najmä vďaka opatreniam na zvýšenie príjmov, z ktorých väčšina je podľa všetkého jednorazovej povahy, pričom čistý vplyv jednorazových opatrení na zníženie deficitu sa odhaduje na 1 % HDP. Za predpokladu nezmenenej politiky, t. j. bez zohľadnenia konsolidačných opatrení obsiahnutých v rozpočte na rok 2013, ktorý bol prijatý po dátume ukončenia predpovede, by sa mal deficit verejných financií v roku 2013 zvýšiť na 2,9 % HDP predtým, ako sa v roku 2014 opäť zníži na 2,6 % HDP, v dôsledku čoho v období, na ktoré sa predpoveď vzťahuje, tak zostane pod referenčnou hodnotou 3 % HDP. Program stability z apríla 2012 počíta na roky 2012, 2013 a 2014 s nižšími deficitmi 2,2 %, 1,7 % a 1,1 % HDP. Rozdiel medzi predpoveďou útvarov Komisie z jesene 2012 a cieľom stanoveným v programe stability na rok 2012 možno vysvetliť hlavne dynamickejším rastom príjmov, s ktorým počíta program stability.
                        
                     
                           —
                        
                        
                           Pokiaľ ide o obdobie po roku 2011, teda po lehote stanovenej Radou, v predpovedi útvarov Komisie z jesene 2012 sa v prípade cyklicky upraveného rozpočtového salda bez vplyvu jednorazových a iných dočasných opatrení nepredpokladá v roku 2012 žiadne zlepšenie a v roku 2013 sa počíta so zlepšením o ¼ percentuálneho bodu HDP. To je menej ako referenčná hodnota 0,5 % HDP, ktorú na približovanie sa k strednodobému rozpočtovému cieľu vyžaduje preventívna časť Paktu o stabilite a raste, najmä nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (5). Toto pomalé približovanie prebieha v kontexte viac-menej vyrovnaných cyklických podmienok, t. j. produkčná medzera sa podľa odhadov približuje k nule. Zároveň sa očakáva, že rast bude mať pomerne slabú daňovú zložku. Najmä v roku 2012 hospodársky rast závisí od čistého vývozu, zatiaľ čo domáci dopyt bude podľa predpovedí v porovnaní s minulými tendenciami slabší. V roku 2014 sa počíta so zlepšením o ½ percentuálneho bodu HDP. Okrem toho má byť reálne tempo rastu výdavkov verejných financií, bez diskrečných opatrení na strane príjmov, v roku 2012 nižšie ako referenčné strednodobé tempo rastu potenciálneho HDP, ako je vymedzené v článku 5 nariadenia (ES) č. 1466/97. Za predpokladu nezmenenej politiky by však reálny čistý nárast výdavkov toto referenčné tempo v rokoch 2013 a 2014 výrazne prekročil.
                        
                     
                           —
                        
                        
                           Od roku 2008 hrubý verejný dlh ako časť HDP stúpa a v roku 2011 dosiahol úroveň 70,9 % HDP. Predpoveď útvarov Komisie z jesene 2012 počíta s ďalším zvyšovaním pomeru dlhu k HDP na 72,4 % HDP v roku 2012, 73,1 % HDP v roku 2013 a 72,8 % HDP v roku 2014. Naproti tomu sa v programe stability na rok 2012 predpokladá, že pomer dlhu k HDP začne po roku 2011 klesať a do roku 2014 sa zníži na 67,4 % HDP. Rozdiel medzi oboma predpoveďami je spôsobený tým, že v predpovedi z jesene sa počíta s nižším primárnym prebytkom a väčším zosúladením dlhu a deficitu.
                        
                     
         
               (8)
            
            
               Rada pripomína, že počínajúc rokom 2012, čo je rok nasledujúci po odstránení nadmerného deficitu, by Malta mala v súlade s článkom 2 ods. 1a nariadenia (ES) č. 1467/97 počas troch rokov dosahovať dostatočný pokrok na dosiahnutie súladu s požiadavkou týkajúcou sa kritéria dlhu.
            
         
               (9)
            
            
               Podľa názoru Rady sa nadmerný deficit na Malte odstránil do stanovenej lehoty, teda do roku 2011, a preto by sa rozhodnutie 2009/587/ES malo zrušiť,
            
         PRIJALA TOTO ROZHODNUTIE:
   Článok 1
   Z celkového hodnotenia vyplýva, že sa nadmerný deficit na Malte odstránil.
   Článok 2
   Rozhodnutie 2009/587/ES sa týmto zrušuje.
   Článok 3
   Toto rozhodnutie je určené Malte.
   
      V Bruseli 4. decembra 2012
      
         
            Za Radu
         
         
            predseda
         
         V. SHIARLY
      
   
   
      (1)  Ú. v. EÚ L 202, 4.8.2009, s. 42.
   
      (2)  Deficit verejných financií a dlh verejných financií za rok 2008 boli následne upravené na súčasné hodnoty 4,6 % HDP a 62,0 % HDP.
   
      (3)  Ú. v. ES L 209, 2.8.1997, s. 6.
   
      (4)  Ú. v. EÚ L 145, 10.6.2009, s. 1.
   
      (5)  Ú. v. ES L 209, 2.8.1997, s. 1.